་རྣམས་ཀྱི་ནི་རྔ་བོ་ཆེ་དག་ཀྱང་། ། ཟབ་ཅིང་སྙན་པའི་སྒྲ་ཆེན་སྒྲོག་པར་གྱུར། ། ཙན་དན་ཕྱེ་མལ་བསྒོས་པའི་མེ་ཏོག་རྣམས། ། ནམ་མཁའི་ནང་ནས་ལྡིང་ཞིང་འབབ་པར་བྱེད། ། མཚན་མོས་དུས་ཀྱང་འོད་ཀྱི་དུ་བ་ཡི། ། སྟོན་ཀའི་ཟླ་བཞིན་རབ་ཏུ་གསལ་བར་སྣང་། ། སེར་བུ་དལ་དབུས་ལྡང་བའི་རླུང་གིས་ཀྱང་། ། ལྗོན་ཤིང་སྣ་ཚོགས་མེ་ཏོག་དྲི་ཞིལ་ཐུལ། ། རབ་ཏུ་གུས་པས་དེ་ལ་མཆོད་བྱེད་འདྲ། ། ལྷའི་བུ་དང་བུ་མོར་བཅས་རྣམས་ཀྱང་། ། མེ་ཏོག་སོགས་ཀྱིས་གུས་པར་མཆོད་པ་ཡི། ། ཐལ་མོ་སྦྱར་བ་པད་མོ་ཁ་འབུས་འདྲ། ། སྤྲིན་ཆེན་རྣམས་ཀྱིས་བླ་རེ་བྲིས་པ་ནི། ། ལྷ་བཟོ་མཁས་པས་བྲིས་པའི་ས་ཊ་འདྲ། ། བར་སྣང་འཇའ་ཚོན་སྣ་ལྔས་ཁེངས་པ་ནི། ། ལ་ལ་དར་གྱི་ཡོལ་བ་བཀྲམ་པ་འདྲ། ། ལ་ལ་འཇའ་ཚོན་ལྡིང་ཁང་ཕུབ་པ་བཞིན། ། ལ་ལ་རྨ་བྱའི་འཇུག་མ་བཀྲམ་པ་བཞིན། ། ལ་ལ་རྨ་བྱའི་གདུགས་ལེགས་ཕུབ་པའམ། ། ཟ་འོག་བླ་རེ་ལྟ་བུར་རྣམ་པ་མཛེས། །དེ་བས་ན་གདུལ་བའི་དོན་དུ། མཛད་པ་བསམ་གྱིས་མི་ཁྱབ་པ་བསྟན་པའི་བསྔགས་པ་ལ་སྦྱར་བར་བྱའོ། །རྒྱལ་སྲས་རིན་པོ་ཆེའི་རྣམ་པར་ཐར་པ་གཞན་ལ་ཕན་པའི་འོད་ཟེར་ལས་ཞིང་ཁམས་གཞན་དུ་གཤེགས་པའི་ཚུལ་བསྟན་ཚུལ་དང་། དེ་ཉིད་ཀྱི་སྐུ་གདུང་རིང་བསྲེལ་རྣམས་སྐུ་གསུང་ཐུགས་ཀྱི་རྟེན་དུ་གྱུར་ཚུལ་གྱི་ལེའུ་སྟེ་བརྒྱད་པའོ།། །། རྩོལ་བྲལ་གང་གི་ཡོན་ཏན་རྒྱ་མཚོའི་གཏིང་། །རྩོལ་བཅས་བློའི་དཔག་པར་མི་ནུས་ཀྱང་། །རྩོལ་བས་ལེགས་བཤད་འཕྲེང་བས་མཆོད་པ་འདི། །རྩོལ་མེད་ཐུགས་རྗེ་ཆེ་ལ་དད་པ་དང་། །གཞན་ལ་ཐར་པའི་ས་བོན་བསྐྲུན་ཕྱིར་དང་། །རང་གི་དད་པའི་དྲན་པ་གསོ་ཕྱིར་དུ། །གང་གི་ཡོན་ཏན་རྒྱ་མཚོའི་ཆུ་གཏེར་ནས། །ཆུ་ཐིགས་ཙམ་ཞིག་བླངས་ཏེ་བརྗོད་པ་ལ། །འགལ་དང་མ་འབྲེལ་ཉེས་པ་གང་མཆིས་པ། །བློ་དང་ལྡན་པ་རྣམས་ལ་བཟོད་པར་གསོལ། །དེ་ལས་བྱུང་བའི་དགེ་བས་འགྲོ་ཀུན་གྱི། །ཀུན་མཁྱེན་གོ་འཕང་མྱུར་དུ་ཐོབ་པར་ཤོག །ཆོས་སྐུ་ཀུན་ཏུ་བཟང་པོའི་མཁའ་དབྱིངས་ལས། །གཟུགས་སྐུའི་དཀྱིལ་འཁོར་རབ་ཏུ་རྒྱས་པ་ཡི། །མཁྱེན་རྩེའི་ཚ་ཟེར་འགྲོ་བའི་དཔལ་དུ་ཤར། །མ་རིག་མུན་སེལ་ཆོས་རྗེའི་ཞབས་ལ་འདུད། །བུ་སྡུག་ཆུ་ཡིས་ཁྱེར་བའི་མ་བཞིན་དུ། །འགྲོ་བའི་སྡུག་བསྔལ་མཐོང་ཐོས་དྲན་གྱུར་ན། །སྤྱན་ཆབ་སི་ཏིའི་རྒྱུན་ལྟར་འབེབས་མཛད་པའི། །བྱམས་དང་སྙིང་རྗེ་འབྱོངས་པ་དེ་ལ་འདུད། །ཐབས་ཀྱི་གྲུ་ཆེན་ཤེས་རབ་ཟགས་ལྡན་ཅན། །གང་གིས་བཟུང་སྟེ་འཁོར་བའི་རྒྱ་མཚོ་ལས། །སེམས་ཅན་ཐམས་ཅད་སྒྲོལ་བར་དམ་བཅས་ནས། །བྱང་ཆུབ་སེམས་མཆོག་བསྐྱེད་པ་དེ་ལ་འདུད། །སྙིང་རྗེས་གཞན་གྱིས་དབང་དུ་གྱུར་པ་ཡིས། །གཞན་གྱི་སྡུག་བསྔལ་བདག་ལ་ལེན་བྱེད་ཅིང་། །བདག་གི་བདེ་དགེ་གཞན་ལ་གཏོང་མཛད་པའི། །ཀུན་རྫོབ་བྱང་སེམས་འབྱོངས་པ་དེ་ལ་འདུད། །དྲན་སྣང་ཐམས་ཅད་ཆོས་སྐུར་ཤར་བ་ཡིས། །གཟུང་འཛིན་མཚན་མའི་སྤྲིན་ཚོགས་མཁའ་ལ་ཡལ། །ཅི་ལྟར་སྤྱད་ཀྱང་ཕྱག་རྒྱ་ཆེན་མོའི་ཀླཽང་། །དོན་དམ་བྱང་སེམས་འབྱོངས་པ་དེ་ལ་འདུད་། །དཔག་བསམ་ཤིང་དང་ནོར་བུ་རིན་ཆེན་ལྟར། །ཆོས་དང་ཟང་ཟིང་མི་འཇིགས་སྦྱིན་པ་ཡིས། །འགྲོ་བའི་དགོས་འདོད་རེ་བ་སྐོང་མཛད་པའི། །སྦྱིན་པའི་གཏེར་ཆེན་བླ་མའི་ཞབས་ལ་འདུད། །ཚུལ་ཁྲིམས་གཉིས་དང་བསླབ་གསུམ་སྡོམ་གསུམ་ལ། །ཉེས་ལྟུང་དྲི་མའི་ཚོགས་ཀྱི་མ་གོས་པས། །དགེ་སྦྱོང་མཆོག་གྱུར་རྒྱལ་སྲས་རྡོ་རྗེ་འཛིན། །ཚུལ་ཁྲིམས་མཐར་ཕྱིན་བླ་མའི་ཞབས་ལ་འདུད། །ཆོས་ཉིད་ཟབ་མོའི་དོན་ལ་མི་སྐྲག་ཅིང་། །གནོད་པ་བྱས་ཀྱང་ཁྲོ་བར་མི་བྱེད་ལ། །སྡུག་བསྔལ་རྣམས་ཀྱིས་འཁྲུག་པར་མི་འགྱུར་བའི། །བཟོད་པའི་རྒྱ་མཚོ་བླ་མའི་ཞབས་ལ་འདུད། །སྙིང་རྗེ་ཆེན་པོའི་ཤུགས་ཀྱིས་རབ་བསྐུལ་ནས། །འོད་གསལ་ཆོས་ཀྱི་སྐུ་ལས་མ་གཡོས་བཞིན། །ཉིན་མཚན་ཆོས་ཀྱི་བྱ་བས་དུས་འདའ་བའི། །བརྩོན་འགྲུས་མཐར་ཕྱིན་བླ་མའི་ཞབས་ལ་འདུད། །ཕྱི་དང་ནང་གི་དབེན་པ་རབ་བརྟེན་ནས། །ཏིང་འཛིན་བརྒྱ་ཕྲག་ཀུན་ལ་སྙོམས་འཇུག་ཅིང་། །མངོན་ཤེས་ཡོན་ཏན་ཀུན་ལ་དབང་འབྱོར་བའི། །བསམ་གཏན་མཐར་ཕྱིན་བླ་མའི་ཞབས་ལ་འདུད། །ཆོས་ཀུན་སྐྱེ་བ་མེད་པར་རྟོགས་པའི་བློ། །དམིགས་མེད་སྙིང་རྗེ་ཆེ་དང་འབྲེལ་པའི་མཐུས། །སྲིད་དང་ཞི་བའི་མཐའ་ལ་མི་གནས་པའི། །ཤེས་རབ་མཐར་ཕྱིན་བླ་མའི་ཞབས་ལ་འདུད། །གདོད་ནས་རྣམ་དག་འོད་གསལ་ཆོས་ཀྱི་སྐུ། །མ་སྐྱེས་མི་འགག་སྤྲོས་པའི་མཐའ་དང་བྲལ། །དབྱིངས་རིག་དབྱེར་མེད་སོ་སོར་རང་གིས་རིག །ཆོས་སྐུ་མངོན་དུ་གྱུར་པ་དེ་ལ་འདུད། །དག་པའི་གནས་སུ་མཚན་དཔེས་བརྒྱན་པའི་སྐུ། །རྒྱལ་སྲས་རྣམས་ལ་ཐེག་ཆེན་སྟོན་པའི་གསུང་། །བདེ་སྟོང་ཟུང་འཇུག་ཟག་པ་མེད་པའི་ཐུགས། །ངེས་པ་ལྔ་ལྡན་མངའ་བ་དེ་ལ་འདུད། །གྲངས་མེད་ཞིང་དུ་གྲངས་མེད་སྐུ་སྤྲུལ་ནས། །གྲངས་མེད་གསུང་གི་གྲངས་མེད་ཆོས་བསྟན་ལ། །གྲངས་མེད་སེམས་ཅན་ཚོགས་རྣམས་སྨིན་མཛད་པའི། །གྲངས་མེད་སྤྲུལ་པ་འགྱེད་པ་དེ་ལ་འདུད། །མཁྱེན་རྩེའི་གངས་རིའི་ངོགས་ནས་ལེགས་འོང་པའི། །འཕྲིན་ལས་རྣམ་བཞིའི་བདུད་རྩིའི་ཆུ་རྒྱུན་གྱིས། །ཕན་བདེའི་ལོ་ཏོག་སྨིན་པར་མཛད་པ་ཡི། །འཕྲིན་ལས་མཐར་ཕྱིན་བླ་མའི་ཞབས་ལ་འདུད། །མདོ་རྒྱུད་བསྟན་བཅོས་འགྲེལ་པ་འགྲེལ་བཤད་རྣམས། །བློ་གསལ་མཁས་པའི་ཚོགས་སུ་ལེགས་པར་བཤད། །འཆད་རྩོད་རྩོམ་པའི་ཚུལ་ལ་རབ་མཁས་པས། །བཤད་རྒྱུད་བསྟན་པ་རྒྱས་པ་དེ་ལ་འདུད། །སྐུ་གསུང་ཐུགས་ཀྱི་དབེན་པར་རབ་བརྟེན་ནས། །རྒྱུད་སྡེའི་སྙིང་པོ་སྟོང་ཉིད་སྙིང་རྗེ་ལ། །བསྟན་པའི་སྙིང་པོ་སྒྲུབ་པ་ལྷུར་བླངས་པས། །སྒྲུབ་རྒྱུད་བསྟན་པ་རྒྱས་མཛད་དེ་ལ་འདུད། །བསྟན་པའི་སྙིང་པོ་བཤད་སྒྲུབ་གཉིས་པོ་ཡིས། །བསྟན་པའི་རིན་ཆེན་ཕྱོགས་བཅུར་གསལ་མཛད་པས། །བསྟན་འཛིན་རྣམས་ཀྱིས་གཙུག་གི་རྒྱན་གྱུར་པའི། །བསྟན་པའི་བདག་པོ་ཁྱོད་ལ་ཕྱག་འཚལ་ལོ། །ལེ་ལོ་ཅན་རྣམས་མྱུར་དུ་བསྐུལ་བྱའི་ཕྱིར། །འཆི་མེད་རྡོ་རྗེ་ལྟ་བུའི་སྐུ་བཤེགས་ནས། །རི་བོ་གྲུ་འཛིན་དངུལ་ཆུའི་ཆོས་རྫོང་དུ། །མྱ་ངན་འདས་ཚུལ་བསྟན་ལ་ཕྱག་འཚལ་ལོ། །གདུལ་བྱའི་དོན་དུ་ཞིང་གཞན་གཤེགས་པ་ནི། །སྐུ་གཟུགས་རིང་བསྲེལ་མང་པོས་ཞིང་འདི་ཡི། །གདུལ་བྱའི་ཚོགས་གཉིས་འཕེལ་ཞིང་རྒྱས་མཛད་ཕྱིར། །སྐུ་གཟུགས་རིང་བསྲེལ་སྤྲུལ་ལ་ཕྱག་འཚལ་ལོ། །མི་རྟག་སྙིང་པོ་མེད་པའི་ལུས་སྲོག་ལ། །འཇིགས་མེད་རྟག་པར་འཛིན་པའི་བློ་འདི་ཡིས། །ཅི་བྱས་ཚེ་འདིའི་མདུན་མར་སོང་ལགས་པས། །ཚེ་འདི་བློ་ཡིས་ཐོང་པར་བྱིན་གྱིས་རློབས། །བཙན་དུག་ལྟ་བུའི་ཀུན་འབྱུང་འཁོར་བ་འདི། །བདུད་རྩི་ལྟ་བུར་ཞིམ་པར་འཛིན་པའི་བློས། །སྲིད་པའི་ཞེན་པ་སྤོང་པར་མ་ནུས་པས། །འཁོར་བའི་ཉེས་དམིགས་དྲན་པར་བྱིན་གྱིས་རློབས། །ཐོགས་མེད་དུས་ཀྱི་དྲིན་ཅན་ཕ་མ་རྣམས། །ཡལ་བར་བོར་ནས་རང་དོན་ལྷུར་ལེན་འདིས། །གཞན་དོན་བསམ་སྦྱོར་ཕུན་ཚོགས་མ་སྐྱེས་པས། །སྨོན་འཇུག་བྱང་སེམས་འབྱོངས་པར་བྱིན་གྱིས་རློབས། །སྒྱུ་མ་ལྟ་བུའི་བདེན་མེད་སྣང་བ་ལ། །འཁྲུལ་པའི་དབང་གིས་བདེན་པར་འཛིན་པའི་བློས། །ཐོག་མ་མེད་ནས་འཁོར་བར་བཅིངས་ལགས་པ། །ཤེས་བྱའི་གནས་ལུགས་རྟོགས་པར་བྱིན་གྱིས་རློབས། །རིན་ཆེན་བཟང་ལ་དེ་དཔོན་མཁས་པ་བཞིན། །དམ་པ་རྣམས་ལ་ཁྱོད་ཐུགས་ལྷག་པར་དགེས། །ཤང་ཤོང་དམའ་བའི་ཕྱོགས་སུ་ཆུ་རྒྱུན་བཞིན། །ཁྱོད་ཀྱི་ཐུགས་རྗེ་དམའ་ལ་རྟག་པར་འཇུག །གངས་རིའི་རྩེ་ན་ཟླ་བའི་དཀྱིལ་འཁོར་བཞིན། །ཆེན་པོ་རྣམས་ཀྱི་གཙུག་ན་ལྷག་པར་མཛེས་། །བུ་སྡུག་སྨྱོ་བར་གྱུར་ལ་མ་བཞིན་དུ། །ལོག་པར་བསྒྲུབས་ལའང་ཁྱོད་ཐུགས་བརྩེ་བ་ཅན། །འདི་ལ་ལྟོས་པའི་བུ་རྣམས་མྱ་ངན་གྱིས། །རབ་ཏུ་གདུང་བའི་ངུད་མོའི་སྒྲ་འབྱིན་ཞིང་། །མཆི་མའི་ཆར་འབེབས་སེམས་ནི་ཀློང་པོ་གྱུར། །ཤིང་ཆད་བཞིན་དུ་ལུས་ནི་ས་ལ་སྡེབས། །སྙིང་གི་བུད་ཤིང་མྱ་ངན་མེ་ཡིས་བསྲེགས། །ཀྱེ་མ་ཀྱི་ཧུད་འདི་འདྲའི་དུས་འབྱུང་བ། །མྱ་ངན་མཆི་མས་ས་གཞི་ཆག་ཆག་བཏབ། །ཁྱེད་ནི་དུས་གསུམ་མ་སྒྲིབ་ས་ལེར་མཁྱེན། །འདི་འདྲ་ཐུགས་ཀྱི་བཟོད་དམ་ཆོས་ཀྱི་རྗེ། །ཁྱེད་སྐུ་འོད་སྟོང་ལྡན་པ་ཞིང་གཞན་གཤེགས། །མ་རིག་མུན་པའི་ཀློང་འཁྱམ་བདག་ཅག་རྣམས། །མཚོ་སྐམ་དྲུང་དུ་ངང་པ་ལྷག་པ་འདྲ། །ཁྱོད་ནི་དམིགས་པའི་ཡུལ་དུ་ཝལ་ཝལ་ཝལ། །རྩོལ་མེད་མཆི་མའི་ཆུ་རྒྱུན་ཞཾ་ཞཾ་ཞཾ། །སྨྲེ་སྔགས་འབྱིན་པའི་འོ་དོད་ལྷང་ལྷང་ལྷང་། །དད་ཅིང་མོས་པའི་ཡིད་ནི་དུང་དུང་དུང་། །འདི་འདྲ་ཐུགས་ཀྱིས་བཟོད་དམ་ཆོས་ཀྱི་རྗེ། །ཁྱེད་ཉིད་མ་རྟོགས་རེ་ས་སུ་འདུག་གཟིགས། །ཡོངས་འཛིན་ཡིད་བཞིན་ནོར་བུ་ཞིང་གཞན་གཤེགས། །བདག་བློ་དབུལ་བའི་གདུང་བ་སུ་ཡི་སེལ། །ཁྱེད་སྐུ་པད་མོའི་ཚལ་རབ་མི་སྣང་ན། །དད་ལྡན་བུང་པའི་ཚོགས་རྣམས་སུ་ལ་འཁོར། །བཤེས་གཉེན་ཐམས་ཅད་མཁྱེན་པ་ཞིང་གཞན་གཤེགས། །བདག་བློ་རྨོངས་པའི་ཚོགས་རྣམས་སུ་ཡིས་སྐྱོང་། །ཡོངས་འཛིན་ལྷ་དབང་དག་པའི་ཞིང་དུ་གཤེགས། །ཐེག་ཆེན་ཆོས་ཀྱི་ཆར་པ་སུ་ཡིས་འབེབས། །བཤེས་གཉེན་དཔག་བསམ་ལྗོན་ཤིང་ཞིང་གཞན་གཤེགས། །ཆོས་དང་ཟང་ཟིང་འབྲས་བུ་གང་ལས་ལེན། །འཇིག་རྟེན་དབང་པོ་རང་བཞིན་གནས་སུ་གཤེགས། །བདག་སོགས་མགོན་མེད་སྐྱབས་མེད་སུ་ལ་རེ། །ཀྱེ་མ་ཆོས་རྗེ་ད་རུང་ས་ཕྱོགས་འདིར། །སྔར་བཞིན་བྱོན་ནས་བདག་སོགས་སེམས་ཅན་རྣམས། །རྗེས་སུ་འཛིན་ཅིང་ཐུབ་པའི་བསྟན་པ་འདི། །ཡར་ངོའི་ཟླ་ལྟར་འཕེལ་བར་མི་མཛད་དམ། །བདག་ཀྱང་འདི་ནས་བྱང་ཆུབ་སྙིང་པོའི་བར། །སྲིད་པའི་བདེ་ལ་ཆགས་པར་མི་བྱེད་ཅིང་། །རང་ཉིད་ཞི་བདེ་དོན་དུ་མི་གཉེར་བར། །ཁྱེད་བཞིན་འགྲོ་བའི་དོན་ལ་རྩོན་པར་ཤོག །ཚེ་རབས་ཀུན་དུ་ཁྱེད་སྐུའི་གྲིབ་མ་བཞིན། །རྗེས་སུ་འབྲང་ཞིང་གསུང་གི་བདུད་རྩིའི་བཅུད། །ལེགས་པར་མཐུང་ནས་འཁོར་གྱི་ནང་ནས་ཀྱང་། །སྲས་ཀྱི་ཐུ་བོ་དམ་པ་བྱེད་པར་ཤོག །སྐྱེ་ཞིང་སྐྱེ་བ་རྟག་པར་ཐམས་ཅད་དུ། །རིགས་བཟང་གཟུགས་མཛེས་བླ་མ་ལ་གུས་ཤིང་། །ཤེས་རབ་སྙིང་རྗེ་ཏིང་འཛིན་མངོན་ཤེས་སོགས། །ཡོན་ཏན་ཀུན་གྱི་མི་ཟད་མཛོད་གྱུར་ཅིག །བདག་གི་དགེ་བ་དུས་གསུམ་ཅི་བསགས་པ། །མཁའ་མཉམ་འགྲོ་བའི་དོན་ཆེན་སྒྲུབ་པའི་ཕྱིར། །ཀུན་ཏུ་བཟང་དང་འཇམ་པའི་དབྱངས་ཉིད་ཀྱིས། །ཇི་ལྟར་སྤྱད་བཞིན་བདག་ཀྱང་སྤྱོད་པར་ཤོག །མདོར་ན་དུས་གསུམ་རྒྱལ་བ་ཐམས་ཅད་ཀྱིས། །བྱང་ཆུབ་སྤྱོད་པའི་སྨོན་ལམ་ཇི་སྙེད་པ། །བདག་ཉིད་བྱང་ཆུབ་སྙིང་པོར་མཆིས་པའི་ཚེ། །དེ་དག་ཐམས་ཅད་བདག་གི་སྤྱོད་པར་ཤོག །གང་དག་བདག་ལ་དད་དང་སྡང་བ་དང་། །བསྟོད་དང་སྨོད་དང་ཕན་དང་གནོད་བྱེད་དང་། །གང་གི་བདག་ཐོས་མཐོང་དང་དྲན་པ་རྣམས། །ཐམས་ཅད་མྱུར་དུ་བྱང་ཆུབ་ཐོབ་པར་ཤོག །བདེ་བར་གཤེགས་པའི་བསྟན་པ་རིན་ཆེན་དང་། །བསྟན་འཛིན་རྣམས་ཀྱི་སྐུ་ཚེ་འཕྲིན་ལས་དང་། །སེམས་ཅན་རྣམས་ཀྱིས་བསམ་པ་དགེ་བ་དང་། །ཕན་ཚུན་འགྲན་པ་བཞིན་དུ་འཕེལ་བར་ཤོག །
རྒྱལ་བ་རྒྱ་མཚོ་རབ་ཏུ་མཆོད་པ་དང་། །ཞིང་རྣམས་རྒྱ་མཚོ་མ་ལུས་སྦྱང་བྱེད་ཅིང་། །སེམས་ཅན་རྒྱ་མཚོ་དག་ནི་སྨིན་བྱེད་པའི། །སྨོན་ལམ་རྒྱ་མཚོ་མྱུར་དུ་འགྲུབ་པར་ཤོག །རྒྱལ་སྲས་རིན་པོ་ཆེའི་རྣམ་པར་ཐར་པ་གཞན་ལ་ཕན་པའི་འོད་ཟེར་ཞེས་ཀྱང་བྱ། རྒྱལ་སྲས་ལག་ལེན་གྱྀ་དོན་གྱི་འགྲེལ་པ་བྱེད་པར་བཤད་པ་པད་མོའི་ཚལ་ཅེས་ཀྱང་བྱ་བ། རང་གཞན་ལ་ཕན་པའི་དོན་དུ། དཔལ་ལྡན་བླ་མ་དམ་པ་དེ་ཉིད་ལ་མོས་པ་དང་གུས་པ་ལྷུར་ལེན་པ། ཉན་པོ་བ་བཙུན་པ་དཔལ་གྱི་རིན་ཆེན་གྱིས། ཕག་ལོ་ཟླ་བ་གསུམ་པའི་ཚེས་བཅུ་གསུམ་ལ་རི་བོ་གྲུ་འཛིན་དངུལ་ཆུའི་དབེན་གནས་སུ་བཀོད་པའོ།། །། དགེའོ།། །།«མཁྱེན་བརྩེའི་འོད་སྣང་ལས། ཉན་པོ་བ་བཙུན་པ་དཔལ་གྱི་རིན་ཆེན་གྱི་གསུང་སྐོར། རྒྱལ་སྲས་རིན་པོ་ཆེའི་རྣམ་པར་ཐར་པ་གཞན་ལ་ཕན་པའི་འོད་ཟེར།
»

མཁྱེན་བརྩེའི་འོད་སྣང་གི་དཔེ་ཚོགས་བསྡུ་སྒྲིག་ལས་མིའི་མཚན་ཐོ།སྤྱི་ཁྱབ་བསྡུ་སྒྲིག་འགན་ཁུར་བ་གཙོ་བོ། གཟན་དཀར་ཐུབ་བསྟན་ཉི་མ་དང་།
འགྲོ་འདུལ་རྡོ་རྗེ། བསྡུ་སྒྲིག་འགན་ཁུར་བ་གཞོན་པ་དང་། གཙོ་སྒྲིག་པ། ཀརྨ་བདེ་ལེགས། གཙོ་སྒྲིག་གཞོན་པ། བསྟན་འཛིན་བློ་གྲོས། ཐུབ་བསྟན་ཉི་མ། བསྡུ་སྒྲིག་པ། ཐུབ་བསྟན་འོད་ཟེར། ཟླ་བ་བསྟན་འཛིན། དཔྱིད་ས་དཔལ་བཟང་། དཀོན་མཆོག་བསམ་གཏན། ཤེས་རབ་བཟང་པོ། ཞུ་དག་པ། བསྟན་འཛིན་བློ་གྲོས། ཐུབ་བསྟན་ཉི་མ། ཀརྨ་བདེ་ལེགས། དཀོན་མཆོག་བསམ་གཏན། རྒྱབ་ཤོག་བཟོ་སྐྲུན་ཇུས་འགོད་པ། འགྲོ་འདུལ་རྡོ་རྗེ་དང་། ལག་རྩལ་པ། ཡེ་ཤེས་ཆོས་མཚོ། པར་སྒྲིག་ལག་རྩལ་པ། ཡེ་ཤེས་ཆོས་མཚོ། བྱམས་པ་ཆོས་སྒྲོན། བསྟན་འཛིན། བསོད་ནམས་ཚེ་སྒྲོན་སོགས་དཔལ་བརྩེགས་གློག་ཀླད་ལས་བྱེད་པ་རྣམས། «མཁྱེན་བརྩེའི་འོད་སྣང་ལས། རྒྱལ་སྲས་གཞན་ཕན་མཐའ་ཡས་ཀྱི་གསུང་ཆོས་སྐོར།རྒྱལ་སྲས་གཞན་ཕན་མཐའ་ཡས་ཀྱི་མཛད་རྣམས་མདོར་བསྡུས།
»